Incident în vestul țării: 24 de autoturisme parcate, cu anvelopele tăiate.
În dimineața de 13 martie a.c., polițiștii arădeni au fost sesizați despre faptul că, în noaptea de 12/13 martie a.c., persoane necunoscute ar fi distrus, prin tăiere, anvelopele a 24 de autoturisme, parcate pe strada Miron Costin, din Arad.
A fost constituită echipa operativă, pentru efectuarea cercetării la fața locului și evaluarea prejudiciului.
Totodată, sub coordonarea șefului Biroului de Investigații Criminale, din cadrul Poliției Municipiului Arad, a fost constituită o echipă operativă extinsă, formată din polițiști de investigații criminale, ordine publică și proximitate, pentru a desfășura activitățile specifice, în vederea identificării cu celeritate a persoanelor responsabile și tragerea acestora la răspundere penală.
Cercetările se efectuează într-un dosar penal întocmit pentru distrugere.